ཉང་ཆོས་འབྱུང་དུ་ནི་ཙེན་མུན་པ་དང་སྟོན་མུན་པ་རྩོད་པ་བྱས་མཐར་ཅིག་ཅར་པའམ་སྟོན་མུན་པའི་ལུགས་དེ་ཉིད་དབང་པོ་ཡང་རབ་སྦྱངས་པ་ཅན་གྱི་ལུགས་ཡིན་ཡང་།རེ་ཞིག་བོད་མཐའ་འཁོབ་རིག་པ་བླུན་པོ་རྣམས་ཀྱིས་རྒྱ་གར་ནས་བསྒྱུར་བའི་ལོ་ཙཱ་བ་མཁས་པས་གཏན་ལ་ཕབ་པ་དེ་ལ།ཆོས་སྤྱོད་བཅུ་སོགས་ཀྱི་སྒོ་ནས་རིམ་གྱིས་འཇུག་དགོས་པར་བཙན་པོས་བཀའ་ནན་དུ་བསྩལ་ཏེ་བོད་ཁམས་ཀུན་ཏུ་དྲིལ་བསྒྲགས་ཤིང་།ཅིག་ཆར་འཇུག་པའི་དཔེ་ཆ་རྣམས་བསྡུས་ཏེ་བསམ་ཡས་སུ་གཏེར་དུ་སྦས་པར་གསུངས་ཡོད།དེར་མ་ཟད།རྒྱ་ཡི་མཁན་པོ་ཡི་མུག་ནས་རང་ཡུལ་དུ་སོང་བ་དང་།ལྷམ་ཡ་གཅིག་བོད་དུ་ལུས་སོང་བ་རེད་ཟེར་བ་སོགས་རྫུན་གཏམ་མང་པོ་བསྒྲགས་པ་སྟེ་དོ་ན་ལ་དེ་ལྟར་མ་ཡིན་ནོ་ཞེས་མངའ་བདག་ཉང་གིས་གསུངས་སོ།།